BEGRUNDELSE

1. BAGGRUND FOR FORSLAGET

• Forslagets begrundelse og formål

Autonome toldkontingenter er nødvendige for visse produkter, når produktionen i Unionen ikke i tilstrækkelig grad opfylder industriens behov. Der bør åbnes EU-toldkontingenter til nulsats eller nedsat sats for passende mængder, uden at ligevægten på markedet for disse produkter forstyrres.

Den 17. december 2013 vedtog Rådet for den Europæiske Union forordning (EU) nr. 1388/2013 om åbning og forvaltning af autonome EU-toldkontingenter for visse landbrugs- og industriprodukter for at sikre, at efterspørgslen i Unionen efter de pågældende produkter kan efterkommes på de bedst mulige betingelser.

Forordningen ajourføres hvert halve år med det formål at imødekomme EU-industriens behov. Kommissionen har med bistand fra Gruppen for Økonomiske Tarifspørgsmål gennemgået alle ansøgninger fra medlemsstaterne om autonome toldkontingenter.

Kommissionen skønner på grundlag af denne gennemgang, at det vil være berettiget at åbne autonome toldsatser for visse nye produkter, der p.t. ikke er opført i bilaget til Rådets forordning (EU) nr. 1388/2013. Hvad angår visse andre produkter skal ordlyden af varebeskrivelsen ændres, der skal tildeles nye Taric-koder, eller det er blevet nødvendigt at øge den oprindelige kontingentmængde, også med tilbagevirkende kraft. Produkter, for hvilke toldkontingenter ikke længere er i EU's økonomiske interesse, bør trækkes tilbage.

Af hensyn til klarheden anbefales det at offentliggøre en konsolideret version af bilaget til Rådets forordning (EU) nr. 1388/2013, som vil erstatte det tidligere bilag.

• Sammenhæng med de gældende regler på samme område

Dette forslag berører ikke lande, der har indgået en præferencehandelsaftale med Unionen, kandidatlande eller potentielle kandidater til præferenceaftaler med Unionen (f.eks. den generelle præferenceordning, handelsordningen for lande i Afrika, Vestindien og Stillehavet eller frihandelsaftaler).

• Sammenhæng med Unionens politik på andre områder

Forslaget er i overensstemmelse med EU's politikker inden for landbrug, handel, erhverv, udvikling, miljø og eksterne forbindelser.

2. RETSGRUNDLAG, NÆRHEDSPRINCIPPET OG PROPORTIONALITETSPRINCIPPET

• Retsgrundlag

Retsgrundlaget for dette forslag er artikel 31 i traktaten om Den Europæiske Unions funktionsmåde (TEUF).

• Nærhedsprincippet (for områder, der ikke er omfattet af enekompetence)

EU har enekompetence på det område, som forslaget vedrører. Nærhedsprincippet finder derfor ikke anvendelse.

• Proportionalitetsprincippet

Forslaget er i overensstemmelse med proportionalitetsprincippet. De påtænkte foranstaltninger er i overensstemmelse med principperne om forenkling af procedurerne for erhvervsdrivende, der beskæftiger sig med udenrigshandel, som anført i Kommissionens meddelelse vedrørende autonome toldsuspensioner og toldkontingenter[[1]](#footnote-2). Denne forordning går ikke ud over, hvad der er nødvendigt for at nå de tilstræbte mål i overensstemmelse med artikel 5, stk. 4, i traktaten om Den Europæiske Union (TEU).

• Valg af retsakt

"Rådet fastsætter på forslag af Kommissionen toldsatserne i den fælles toldtarif", jf. artikel 31 i TEUF. Derfor er en rådsforordning det rette instrument.

3. RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER

• Efterfølgende evalueringer/kvalitetskontrol af gældende lovgivning

Ordningen for autonome toldkontingenter var en del af en evalueringsundersøgelse om autonome toldsuspensioner, der blev gennemført i 2013[[2]](#footnote-3).

Det skyldes, at de to foranstaltninger ligner hinanden, bortset fra at toldkontingenter begrænser importmængden. I evalueringen blev det konkluderet, at den vigtigste begrundelse for ordningen stadig er gyldig. Omkostningsbesparelserne kan være betydelige for EU-virksomheder, der importerer varer under ordningen. Disse besparelser kan, afhængigt af hvilket produkt, hvilken virksomhed og hvilken sektor, der er tale om, medføre flere fordele, såsom en bedre konkurrenceevne, mere effektive produktionsmetoder samt skabelse eller opretholdelse af arbejdspladser i EU. Nærmere oplysninger om de besparelser, som denne forordning giver anledning til, kan findes i vedlagte finansieringsoversigt.

• Høringer af interesserede parter

Gruppen for Økonomiske Tarifspørgsmål, som består af delegationer fra alle medlemsstaterne samt Tyrkiet, bistod Kommissionen med at vurdere forslaget. Gruppen mødtes tre gange, før den nåede til enighed om ændringerne i forslaget.

Hver enkelt anmodning (ny eller om ændring) blev nøje vurderet af gruppen. Den undersøgte navnlig hvert enkelt tilfælde for at forhindre eventuel skade for producenterne i Unionen og samtidig styrke og konsolidere konkurrenceevnen for produktionen i EU. Evalueringen er foretaget gennem drøftelser internt i Gruppen for Økonomiske Tarifspørgsmål, og medlemsstaterne har konsulteret de berørte brancher, sammenslutninger, handelskamre og andre interesserede parter.

Alle anførte toldkontingenter afspejler, hvad der blev aftalt under drøftelserne i Gruppen for Økonomiske Tarifspørgsmål. Der blev ikke peget på potentielt alvorlige risici, som kan gøre uoprettelig skade.

• Konsekvensanalyse

Den foreslåede ændring er af rent teknisk karakter og vedrører kun anvendelsesområdet for de toldkontingenter, der er anført i bilaget til Rådets forordning (EU) nr. 1388/2013. Der blev derfor ikke foretaget nogen konsekvensanalyse for dette forslag.

• Grundlæggende rettigheder

Forslaget har ingen konsekvenser for de grundlæggende rettigheder.

4. VIRKNINGER FOR BUDGETTET

Forslaget har ingen finansielle virkninger for udgifterne, men har finansielle virkninger for indtægterne. Ikkeopkrævet told beløber sig til i alt ca. 16,5 mio. EUR pr. år. Virkningerne for de traditionelle egne indtægter på budgettet er 13,2 mio. EUR pr. år (dvs. 80 % af det samlede beløb). I finansieringsoversigten gøres der nærmere rede for de budgetmæssige virkninger af forslaget.

Tabet af traditionelle egne indtægter vil blive opvejet af medlemsstaternes bidrag på basis af BNI.

5. ANDRE FORHOLD

• Planer for gennemførelsen og foranstaltninger til overvågning, evaluering og rapportering

De foreslåede foranstaltninger forvaltes inden for rammerne af Den Europæiske Unions integrerede toldtarif (TARIC) og anvendes af medlemsstaternes toldmyndigheder.

2019/0264 (NLE)

Forslag til

RÅDETS FORORDNING

om ændring af forordning (EU) nr. 1388/2013 om åbning og forvaltning af autonome EU-toldkontingenter for visse landbrugs- og industriprodukter

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 31,

under henvisning til forslag fra Europa-Kommissionen, og

ud fra følgende betragtninger:

(1) For at sikre tilstrækkelige og uafbrudte forsyninger af visse landbrugs- og industriprodukter, der ikke produceres i tilstrækkelige mængder i Unionen, og herved undgå at forstyrre markederne for disse produkter blev der med Rådets forordning (EU) nr. 1388/2013 åbnet for autonome toldkontingenter[[3]](#footnote-4). Inden for disse toldkontingenter kan produkter importeres til Unionen til nulsats eller nedsat sats.

(2) Da det er i Unionens interesse at sikre tilstrækkelige forsyninger af visse industriprodukter, og i betragtning af at identiske eller ækvivalente produkter eller erstatningsprodukter ikke fremstilles i tilstrækkelige mængder i Unionen, er det nødvendigt at åbne seks nye toldkontingenter med løbenumrene 09.2586-09.2593 til nulsats for passende mængder af disse produkter.

(3) For så vidt angår toldkontingenter med løbenumrene 09.2594, 09.2595, 09.2596, 09.2597, 09.2598, 09.2599, 09.2738, 09.2742 og 09.2872, bør kontingentmængderne forhøjes, da en sådan forhøjelse er i Unionens interesse

(4) For så vidt angår toldkontingent med løbenummer 09.2738, bør henvisningen til "tin" i varebeskrivelsen desuden erstattes af "zink". For så vidt angår toldkontingenterne med løbenumrene 09.2595, 09.2596, 09.2597, 09.2598 og 09.2599, bør kontingentperioden forlænges fra seks måneder til et år.

(5) Da anvendelsesområdet for toldkontingentet med løbenummer 09.2652 er blevet utilstrækkeligt til at opfylde behovene hos de økonomiske aktører i Unionen, bør beskrivelsen af det produkt, der er omfattet af dette kontingent, ændres.

(6) De produkter, der er omfattet af toldkontingentet med løbenummer 09.2740, skal tariferes under Taric-kode 2309 90 31 87 og ikke under Taric-kode 2309 90 96 97. Angivelsen af den gældende KN-kode og Taric-underposition for disse produkter bør derfor ændres.

(7) Da det ikke længere er i Unionens interesse at opretholde toldkontingenterne med løbenumrene 09.2690, 09.2850, 09.2878, 09.2906, 09.2909, 09.2929 og 09.2932, bør de lukkes.

(8) For toldkontingentet med løbenummer 09.2828 er det i Unionens interesse kun at anvende kontingentet i de måneder, hvor der er størst efterspørgsel efter de pågældende produkter (dvs. fra den 1. april til den 31. oktober), og at reducere mængden til det halve.

(9) Toldkontingentet med løbenummer 09.2722 er blevet anvendt samtidig med suspensionen af toldsatser i overensstemmelse med Rådets forordning (EU) nr. 1387/2013[[4]](#footnote-5) mellem den 1. juli 2019 og den 31. december 2019. Da suspensionen lukkes den 1. januar 2020, er det i Unionens interesse at øge kontingentmængden.

(10) Stofferne Dimethylsulfat (CAS RN 77-78-1), 2-methylanilin (CAS RN 95-53-4) og 4,4'-methandiyldianilin (CAS RN 101-77-9) er optaget på den kandidatliste, der er omhandlet i artikel 59 i Europa-Parlamentets og Rådets forordning (EF) nr. 1907/2006[[5]](#footnote-6), og stoffet med CAS RN 101-77-9 er opført i bilag XIV til nævnte forordning. De eksisterende toldkontingenter for sådanne produkter vil derfor blive gradvist lukket, og eventuelle nyligt åbnede toldkontingenter vil gælde i en begrænset periode. Toldkontingenterne med løbenummer 09.2648 og 09.2730 bør derfor kun finde anvendelse i de første 6 måneder af 2020, og de relevante kontingentmængder bør reduceres i forhold hertil. Toldkontingentet med løbenummer 09.2590 bør kun åbnes i de første 6 måneder af 2020.

(11) Det forhold, at kontingentet med løbenummer 09.2872 meget hurtig blev opbrugt, viste, at efterspørgslen efter dette produkt er meget stor, og at produktionskapaciteten i Unionen er utilstrækkelig til at dække denne efterspørgsel. For at styrke EU-virksomhedernes konkurrenceevne bør kontingentmængden øges med tilbagevirkende kraft for at dække perioden fra den 1. januar til den 31. december 2019.

(12) I betragtning af de ændringer, som skal foretages, og af hensyn til klarheden bør bilaget til forordning (EU) nr. 1388/2013 erstattes.

(13) For at undgå enhver afbrydelse af anvendelsen af ordningen for toldkontingenter og for at overholde de retningslinjer, der er fastsat i Kommissionens meddelelse vedrørende autonome toldsuspensioner og toldkontingenter[[6]](#footnote-7), er det nødvendigt, at de ændringer, der er fastsat i denne forordning vedrørende toldkontingenterne for de omhandlede produkter, finder anvendelse fra den 1. januar 2020 og for så vidt angår toldkontingentet med løbenummer 09.2872 fra den 1. januar 2019. Denne forordning bør derfor træde i kraft hurtigst muligt —

VEDTAGET DENNE FORORDNING:

Artikel 1

I forordning (EU) nr. 1388/2013 foretages følgende ændringer:

1) I bilaget erstattes rækken med toldkontingentet med løbenummer 09.2872 af følgende:

|  |  |  |  |  |  |  |  |
| --- | --- | --- | --- | --- | --- | --- | --- |
| "09.2872 |  | ex 2833 29 80 | 40 | Cæsiumsulfat (CAS RN 10294-54-9) i fast form eller i vandig opløsning med indhold af cæsiumsulfat på 48 vægtprocent eller derover, men ikke over 52 vægtprocent | 1.1.-31.12. | 200 ton | 0 %" |

2) Bilaget erstattes af teksten i bilaget til nærværende forordning.

Artikel 2

Denne forordning træder i kraft dagen efter offentliggørelsen i *Den Europæiske Unions Tidende*.

Artikel 1, nr. 1), finder anvendelse fra den 1. januar 2019 til den 31. december 2019.

Artikel 1, nr. 2), finder anvendelse fra den 1. januar 2020.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den […].

 På Rådets vegne

 Formand

FINANSIERINGSOVERSIGT

**1. FORSLAGETS BETEGNELSE**

Rådets forordning om ændring af forordning (EU) nr. 1388/2013 om åbning og forvaltning af autonome EU-toldkontingenter for visse landbrugs- og industriprodukter

**2. BUDGETPOSTER**

Kapitel og artikel:
Kapitel 1 2 og artikel 1 2 0 — Told og andre afgifter, der er omhandlet i artikel 2, stk. 1, litra a), i afgørelse 2014/335/EU, Euratom;

Budgetteret beløb for 2020 (22 156 900 000 EUR)

**3. FINANSIELLE VIRKNINGER**

🞎 Forslaget har ingen finansielle virkninger

X Forslaget har ingen finansielle virkninger for udgifterne, men har følgende finansielle virkninger for indtægterne:

(i mio. EUR, 1 decimal)

|  |  |  |  |
| --- | --- | --- | --- |
| Budgetpost | Indtægt[[7]](#footnote-8) | 12-måneders-periode fra dd.mm.åååå | [År: 2020] |
| Artikel 120 | *Virkninger for EU's egne indtægter* | 1.1.2020 | -13,2. |

Bilaget indeholder otte nye produkter. Ikkeopkrævet told svarende til disse kontingenter og beregnet på basis af den forventede import i den anmodende medlemsstat udgør for 2020 i alt 20 173 225 EUR om året[[8]](#footnote-9).

Otte produkter er trukket tilbage fra bilaget til denne forordning, fordi der er genindført told. Dette udgør en stigning på 3 709 895 EUR om året i opkrævningen af told.

På grundlag af ovenstående kan indtægtstabet for EU's budget som følge af denne forordning anslås til 20 173 225 – 3 709 895 EUR = 16 463 330 EUR (bruttobeløb inkl. opkrævningsomkostninger) x 0,8 = 13 170 664 EUR (nettobeløb).

4. **FORHOLDSREGLER MOD SVIG**

Kontrol af den endelige anvendelse af nogle af de produkter, der er omfattet af denne rådsforordning, vil blive foretaget i henhold til artikel 254 i Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen.

1. EUT C 363 af 13.12.2011, s. 6. [↑](#footnote-ref-2)
2. <http://ec.europa.eu/taxation_customs/common/publications/studies/index_en.htm> [↑](#footnote-ref-3)
3. Rådets forordning (EU) nr. 1388/2013 af 17. december 2013 om åbning og forvaltning af autonome EU-toldkontingenter for visse landbrugs- og industriprodukter og om ophævelse af forordning (EU) nr. 7/2010 (EUT L 354 af 28.12.2013, s. 319). [↑](#footnote-ref-4)
4. Rådets forordning (EU) nr. 1387/2013 af 17. december 2013 om suspension af den fælles toldtarifs autonome toldsatser for visse landbrugs- og industriprodukter og om ophævelse af forordning (EU) nr. 1344/2011 (EUT L 354 af 28.12.2013, s. 201). [↑](#footnote-ref-5)
5. Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (EUT L 396 af 30.12.2006, s. 1). [↑](#footnote-ref-6)
6. [EUT C 363 af 13.12.2011, s. 6](https://eur-lex.europa.eu/legal-content/DA/AUTO/?uri=OJ:C:2011:363:TOC). [↑](#footnote-ref-7)
7. Med hensyn til EU's traditionelle egne indtægter (told og sukkerafgifter) opgives beløbene netto, dvs. bruttobeløb, hvorfra der er trukket opkrævningsomkostninger på 20 %. [↑](#footnote-ref-8)
8. De foreslåede kontingentmængder er blevet beregnet på grundlag af EU28's behov og vil hurtigt blive tilpasset ved Det Forenede Kongeriges udtræden.

 [↑](#footnote-ref-9)